作者：何梦桂
词牌/韵律：摸鱼儿

paragraphs: 记年时、人人何处，长亭曾共尊酒。
酒阑归去行人远，折不尽长亭柳。
渐白首。
待把酒送君，恰又清明后。
青条似旧。
问江北江南，离愁如我，还更有人否。
留不住，强把蔬盘瀹韭。
行舟又报潮候。
风急岸花飞尽也，一曲啼红满袖。
春波皱。
青草外，人间此恨年年有。
留连握手。
叹人世相逢，百年欢笑，能得几回又。